છેલ્લા કેટલાક દિવસથી નિફ્ટીમાં ભારે ચંચળતા જોવાવાની સાથે રેન્જ બાઉન્ડમાં રહી છે. નિફ્ટી 10650 અને 10850ની વચ્ચે અથડાઈ ગઈ છે. ગુરુવારે જુન કોન્ટ્રાક્ટનો છેલ્લો દિવસ રહેતાં તે પહેલાં નબળા તેજીવાળા બજારથી દૂર થઈ રહ્યા હોવાનું વાતાવરણ છે. આને કારણે એક દિવસ બજાર સુધરે છે તો બીજા દિવસે સુધારો ધોવાઈ જાય છે. આથી ટ્રેડરો માટે પોઝિશન ઊભી રાખવાના જોખમની સાથે કામકાજ કરવું અધરૂ બન્યું છે. છેલ્લા કેટલાક સમયથી વૈશ્વિક સ્તરે નકારાત્મક સમાચાર આવતા હોવાથી તેની પાછળ સ્થાનિકમાં પણ સેન્ટીમેન્ટ ખરડાયેલું છે અને દરેક ઊછાળે પ્રોફિટ બુકિંગ વધે છે. આમ છતાં આપણા બજાર સપોર્ટ લેવલ ઉપર ટકવામાં અત્યાર સુધી સફળ રહ્યા હોવાથી ઇન્ડેક્સ ધોરણે રાહત છે. બેન્ક નિફ્ટી હજી વિસ્તૃત રેન્જ 25,900થી 26,700ની રેન્જમાં અથડાયેલી છે. નિફ્ટીમાં જ્યાં સુધી બ્રેકઆઉટ આવશે નહીં ત્યાં સુધી બેન્કનિફ્ટીમાં પણ સ્પષ્ટ્ર ચાલનો અભાવ જોવાશે એમ અમારું માનવું છે. છેલ્લા કેટલાક સમયથી ઇન્ડેક્સ રેન્જ બાઉન્ડ રહ્યા હોવાથી ચોક્કસ શેરોમાં લાંબા ગાળાની રોકાણની તક સર્જાઈ છે.